text: Dødsbrand ved Bredebro
  12 august 2011 kl. 06.09
  En brand i en nedlagt landejendom ved Bredebro kostede fredag morgen en 69-årig kvinde livet.
  Branden blev opdaget kort efter klokken fem og brandmandskab var hurtigt på brandstedet - men kunne ikke redde kvindens liv.
  Branden i morges er den anden dødsbrand i Tønder Kommune i løbet af de seneste otte dage.
  Torsdag i sidste uge indebrændte en 88-årig kvinde i sit rækkehus i Skærbæk. Dengang var brandårsagen rygning.
  Senere i dag vil politiet forsøge at finde frem til brandårsagen til nattens brand ved Bredebro.
  